C 169/16

Comunicare în atenția ISLAMIC STATE IN IRAQ AND THE LEVANT – KHORASAN (ISIL - K), entitate al cărei nume a fost adăugat pe lista menționată la articolele 2, 3 și 7 din Regulamentul (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu ISIL (Da’esh) și cu organizația Al-Qaida, în temeiul Regulamentului de punere în aplicare (UE) 2019/791 al Comisiei

(2019/C 169/09)

1. Decizia (PESC) 2016/1693 a Consiliului ( 1 ) solicită Uniunii să înghețe fondurile și resursele economice ale membrilor ISIL (Da’esh) și ai organizației Al-Qaida, precum și ale altor persoane, grupuri, întreprinderi și entități asociate cu acestea, astfel cum sunt menționate în lista întocmită în temeiul Rezoluțiilor 1267(1999) și 1333(2000) ale Consiliului de Securitate al Organizației Națiunilor Unite, listă care trebuie actualizată cu regularitate de către comitetul ONU instituit în temeiul Rezoluției 1267(1999) a Consiliului de Securitate al ONU. Pe lista întocmită de acest comitet al ONU figurează: — ISIL (Da’esh) și Al-Qaida; — persoane fizice sau juridice, entități, organisme și grupuri asociate cu ISIL (Da’esh) și cu Al-Qaida; și — persoane juridice, entități și organisme deținute sau controlate de oricare dintre aceste persoane, entități, organisme și grupuri sau care le sprijină în orice alt fel. Printre acțiunile sau activitățile care indică faptul că o persoană, un grup, o întreprindere sau o entitate „este asociat(ă) cu” ISIL (Da’esh) și cu Al-Qaida se numără: (a) participarea la finanțarea, planificarea, facilitarea, pregătirea sau desfășurarea de acțiuni ori activități de către, împreună cu, sub numele, în numele sau în sprijinul ISIL (Da’esh) și al Al-Qaida ori ale oricărei celule, grupări afiliate, facțiuni disidente sau grupări derivate a acestora; (b) furnizarea, vânzarea sau transferul de arme și materiale conexe oricăreia dintre acestea; (c) efectuarea de recrutări pentru oricare dintre acestea; sau (d) sprijinirea în alt fel a acțiunilor sau a activităților oricăreia dintre acestea.

2. Comitetul Consiliului de Securitate al ONU a aprobat la 14 mai 2019 adăugarea mențiunii referitoare la ISLAMIC STATE IN IRAQ AND THE LEVANT – KHORASAN (ISIL - K) pe lista Comitetului pentru sancțiuni referitoare la ISIL (Da’esh) și Al-Qaida. ISLAMIC STATE IN IRAQ AND THE LEVANT – KHORASAN (ISIL - K) poate adresa oricând o cerere Ombudsmanului ONU, însoțită de eventuale documente justificative, prin care să solicite reexaminarea deciziei de a fi adăugat pe lista ONU menționată anterior. Cererea respectivă trebuie trimisă la următoarea adresă: United Nations - Office of the Ombudsperson Room TB-08041D New York, NY 10017 United States of America Tel. +1 2129632671 Fax +1 2129631300/3778 E-mail: ombudsperson@un.org Pentru mai multe informații, a se vedea: https://www.un.org/sc/suborg/en/sanctions/1267/aq_sanctions_list/procedures-for-delisting.

3. Ca urmare a deciziei ONU menționate la punctul 2, Comisia a adoptat Regulamentul de punere în aplicare (UE) 2019/791 ( 2 ) , care modifică anexa I la Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu ISIL (Da’esh) și cu organizația Al-Qaida ( 3 ) . Prin această modificare, efectuată în temeiul articolului 7 alineatul (1) litera (a) și al articolului 7a alineatul (1) din Regulamentul (CE) nr. 881/2002, se adaugă numele ISLAMIC STATE IN IRAQ AND THE LEVANT – KHORASAN (ISIL - K) pe lista care figurează în anexa I la regulamentul menționat („anexa I”). Persoanelor și entităților incluse în anexa I li se aplică următoarele măsuri prevăzute în Regulamentul (CE) nr. 881/2002: (1) înghețarea tuturor fondurilor și a resurselor economice care aparțin persoanelor și entităților în cauză sau care se află în proprietatea ori posesia acestora, precum și interdicția (pentru orice persoană sau entitate) de a pune la dispoziția oricăreia dintre persoanele sau entitățile în cauză, direct sau indirect, fonduri și resurse economice sau de a le utiliza în beneficiul acestora (articolele 2 și 2a); și (2) interdicția de a acorda, de a vinde, de a furniza sau de a transfera oricăreia dintre persoanele sau entitățile în cauză, direct sau indirect, consiliere tehnică, asistență sau instruire legată de activități militare (articolul 3).

4. Articolul 7a din Regulamentul (CE) nr. 881/2002 prevede un proces de revizuire atunci când cei incluși pe listă prezintă observații cu privire la motivele includerii lor pe listă. Persoanele și entitățile care au fost adăugate în anexa I prin Regulamentul de punere în aplicare (UE) 2019/791 pot adresa Comisiei o cerere în care să solicite să li se aducă la cunoștință motivele includerii lor pe lista respectivă. Cererea trebuie trimisă la următoarea adresă: Commission européenne „Mesures restrictives” Rue de la Loi/Wetstraat 200 1049 Bruxelles/Brussel BELGIQUE/BELGIË

5. De asemenea, se atrage atenția persoanelor și entităților în cauză asupra posibilității de a introduce la Tribunalul Uniunii Europene o acțiune în contestare privind Regulamentul de punere în aplicare (UE) 2019/791, conform condițiilor prevăzute la articolul 263 al patrulea și al șaselea paragraf din Tratatul privind funcționarea Uniunii Europene.

6. În scopul unei bune administrări, se atrage atenția persoanelor și entităților incluse pe lista din anexa I asupra posibilității de a adresa o cerere autorităților competente ale statului (statelor) membru (membre) relevant(e) care figurează în anexa II la Regulamentul (CE) nr. 881/2002, pentru a obține autorizarea de a utiliza, pentru nevoi esențiale sau plăți specifice, fonduri și resurse economice înghețate, în conformitate cu dispozițiile articolului 2a din regulamentul menționat.

(1) JO L 255, 21.9.2016, p. 25.

(2) JO L 129, 17.5.2019, p. 1.

(3) JO L 139, 29.5.2002, p. 9.